Δεν έμεινα ευχαριστημένος από την διαμονή μου στο κατάλυμα. θα αρχίσω όμως με τα θετικά:
Η τοποθεσία ήταν φοβερή! Πάρα πολύ κεντρικά και κοντά στα πάντα. Το μέγεθος του δωματίου μου ήταν αρκετό για ένα ή δύο άτομα (ταξίδεψα μόνος). Υπήρχαν αρκετές καθαρές πετσέτες και γενικά η περιγραφή του δωματίου ταίριαζε απόλυτα σε αυτό που είδα.
Τα αρνητικά όμως ήταν αρκετά περισσότερα. Το check in ήταν στις 3. Εγώ έφτασα στις 2.30 και ζήτησα να χρησιμοποιήσω λίγο το μπάνιο, το οποίο μου αρνήθηκαν "λόγω του COVID, καταλαβαίνετε...", το οποίο δεν το καταλαβαίνω, διότι ακόμη κι αν ήμουν θετικός, δεν θα μετέδιδα τον ιό χρησιμοποιώντας την τουαλέτα σας για 5, λεπτά. Τέλος πάντων, άφησα τουλάχιστον την βαλίτσα μου εκεί και έκανα μια βόλτα. Το check in καθυστέρησε μια ώρα (έγινε στις 4 αντί να γίνει στις 3), χωρίς να δωθεί καμία εξήγηση.
Στον κοινόχρηστο χώρο της πολυκατοικίας μύριζε πολύ έντονα αποχέτευση, που σίγουρα δεν έδωσε πολύ καλή πρώτη εντύπωση. Όταν μπήκα στο δωμάτιο όλα φαίνονταν όμορφα αρχικά. Ένας καθαρός και όμορφος χώρος με αρκετές ανέσεις. Το βράδυ όμως με περίμενε μια έκπληξη, καθώς το δωμάτιο ηταν γεμάτο με κάτι μικρά έντομα τα οποία ήταν κυριολεκτικά παντού: στο κρεβάτι, στα ράφια, στο πάτωμα, στο νεροχύτη. Λόγω αυτού δεν μπόρεσα να νιώσω εντελώς άνετα κανένα βράδυ εκεί. Όταν το ανέφερα στην διαχειριστρια, μου απάντησε ότι "υπάρχει έξαρση με έντομα στην Θεσσαλονίκη και το γράφουν και οι εφημερίδες". Δεν ήξερα πώς να απαντήσω σε αυτό το σχόλιο. Έχω φίλους στην Θεσσαλονίκη, κανείς δεν είχε έντομα σπίτι του. Παρακάλεσα λοιπόν την διαχειριστρια να δει το δωμάτιο και μου είπε ότι θα το κάνει. Όταν επέστρεψα, κατάλαβα ότι κανείς δεν είχε μπει στο δωμάτιο και κανείς δεν ενδιαφέρθηκε. Έτσι αποφάσισα να στείλω μήνυμα στον λογαριασμό τους εδώ, οι οποίοι μου απάντησαν ότι "η Θεσσαλονίκη έχει υγρασία και είναι λογικό να υπάρχουν έντομα (ευτυχώς που δεν έχω πάει ποτέ διακοπές σε νησί δηλαδή :) ) αλλά θα μιλήσουμε με το housekeeping για να σου δώσουμε ένα εντομοκτόνο". Περιττό να πω ότι δεν μίλησαν με κανένα housekeeping ποτέ. Επικοινώνησαν μαζί μου μόνο την τελευταία μέρα για να σιγουρευτούν ότι είχα μια καλή διαμονή.
Μια καλή ιδέα θα ήταν επίσης, εφόσον δεν καθαρίζετε τα δωμάτια όσο καιρό μένουν εκεί οι επισκέπτες, να είχατε τουλάχιστον μερικές σακούλες σκουπιδιών ώστε να μπορούμε να πετάμε τα σκουπίδια μόνοι μας. Εκτός αν θέλετε να αποκτήσετε κι άλλα, πιο μεγάλα έντομα. Το κρεμοσαπουνο στο μπάνιο επίσης, ας είναι γεμάτο τουλάχιστον. Όχι μόνο δύο δάχτυλα.
Το καζανάκι έσταζε αρκετά, αλλά σε σχέση με τα παραπάνω ήταν πολύ μικρό πρόβλημα.
Κλείνοντας, θα πω ότι ούτε θα επέλεγα να ξαναμεινω σε αυτά τα δωμάτια ούτε θα τα πρότεινα ποτέ σε κανέναν. Δεν άφησα την εξυπηρέτηση σας και το δωμάτιο να επηρεάσουν την ψυχολογία μου στις διακοπές μου. Αντιθέτως, έκανα πολλους μικρούς φίλους που πρέπει να κατοικούν ακόμα κάπου πάνω στο κρεβάτι του δωματίου μου.
Φιλικά,
Μηνάς.